[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 7.2.2007

SEK(2007) 142 endelig

Henstilling med henblik på

RÅDETS HENSTILLING TIL POLEN

om at bringe situationen med det uforholdsmæssigt store offentlige underskud til ophør

Anvendelse af traktatens artikel 104, stk. 7

(forelagt af Kommissionen)

BEGRUNDELSE

1. Baggrund: artikel 104 og proceduren i forbindelse med uforholdsmæssigt store underskud

Det kræves i traktatens artikel 104, at medlemsstaterne skal opretholde sunde offentlige finanser og undgå uforholdsmæssigt store underskud som et middel til at forbedre betingelserne for prisstabilitet og en stærk og holdbar vækst, der bidrager til jobskabelse. Stabilitets- og vækstpagten, nemlig dens korrigerende del, der er fastlagt i Rådets forordning (EF) nr. 1467/97 om fremskyndelse og afklaring af gennemførelsen af proceduren i forbindelse med uforholdsmæssigt store underskud[1], gennemfører traktatens artikel 104. I 2005 blev pagten ændret med henblik på at cementere finanspolitisk disciplin, gøre den mere virkningsfuld samt sikre de offentlige finansers holdbarhed på lang sigt.

2. Proceduren i forbindelse med uforholdsmæssigt store underskud over for Polen

På grundlag af Kommissionens økonomiske prognoser fra foråret 2004[2], som viste et underskud på 4,1 % af BNP i 2003[3], indledte Kommissionen i henhold til traktatens artikel 104, stk. 3, proceduren i forbindelse med uforholdsmæssigt store underskud over for Polen den 12. maj 2004. I maj 2004 forelagde Polen sit første konvergensprogram, og Rådet vedtog en udtalelse herom den 5. juli[4]. Samtidig fastslog Rådet på grundlag af en henstilling fra Kommissionen i overensstemmelse med artikel 104, stk. 6, at Polen havde et uforholdsmæssigt stort underskud[5], og rettede derfor i henhold til artikel 104, stk. 7, en henstilling til de polske myndigheder om at korrigere det[6]. I denne henstilling opfordrede Rådet de polske myndigheder til at " bringe den nuværende situation med et uforholdsmæssigt stort underskud til ophør så hurtigt som muligt " og " tage skridt til på mellemlang sigt og på troværdig og holdbar vis at nå deres mål om at bringe underskuddet ned under 3 % af BNP i 2007 ved at følge den kurs for nedbringelsen af underskuddet, der er beskrevet i Rådets udtalelse af 5. juli 2004 om konvergensprogrammet fra maj 2004 " med følgende årlige mål: " 5,7 % af BNP i 2004, 4,2 % af BNP i 2005, 3,3 % i 2006 og 1,5 % af BNP i 2007 ". Rådet fastsatte den 5. november 2004 som frist for at tage effektive skridt " til at gennemføre de foranstaltninger, der er nødvendige for at nå målet for underskuddet i 2005 ". Polen blev også opfordret til at " afsætte eventuelle ekstraindtægter til mindskelse af det offentlige underskud ". Rådet opfordrede endvidere de polske myndigheder til " at sikre, at stigningen i gældskvoten bremses ".

3. De offentlige data i forbindelse med proceduren i forbindelse med uforholdsmæssigt store underskud og reformer af pensionssystemet

I henhold til Eurostat-beslutningen af 2. marts 2004 om den sektormæssige klassificering af pensionsordninger kan fuldt finansierede bidragsdefinerede ordninger ikke klassificeres som socialsikringsordninger, og de kan derfor ikke henføres under den offentlige sektor[7].

Polen udnytter i øjeblikket denne overgangsperiode til pensionsreformen; denne periode udløber med den første finansielle indberetning i 2007 (af det faktiske underskud og gældsdata for 2006 og de foregående år), dvs. den 1. april 2007[8]. Derfor er sociale bidrag og andre indtægter (og udgifter) i forbindelse med fuldt finansierede bidragsdefinerede ordninger blevet bogført som offentlige indtægter (og udgifter), hvilket har resulteret i, at tallene for underskud og gæld er noget mindre, end det ellers ville have været tilfældet. Ved overgangsperiodens udløb er det kun de definitioner, der inkluderer budgetomkostningerne ved pensionsreformen, der vil være gyldige.

4. Den seneste udvikling og udsigterne for 2007

På grundlag af vurderingen af budgetforslaget for 2007 og Kommissionens prognose fra efteråret 2006 vedtog Rådet på grundlag af en henstilling fra Kommissionen den 28. november 2006 en beslutning, hvori den i overensstemmelse med artikel 104, stk. 8, fastslog, at de foranstaltninger, som Polen har truffet til opfølgning af Rådets henstilling i henhold til artikel 104, stk. 7, er utilstrækkelige[9]. I henhold til traktaten og stabilitets- og vækstpagten kan denne beslutning kun efterfølges af endnu en henstilling fra Rådet i henhold til artikel 104, stk. 7, idet Polen ikke deltager i den fælles valuta og derfor ikke er omfattet af de næste skridt i proceduren (artikel 104, stk. 9, og artikel 104, stk. 11).

I den seneste opdatering af konvergensprogrammet, der blev forelagt den 30. november 2006, nedjusterede Polen det anslåede underskudsresultat for 2006 og underskudsmålene for 2007-2009 i forhold til budgetforslaget for 2007. Det nye underskudsmål for 2007 er 1,4 % af BNP (3,4 % hvis pensionsreformomkostningerne medtages). Nedjusteringen af underskudsmålet for 2007 er ikke baseret på yderligere foranstaltninger, men afspejler det bedre end ventede resultat for 2006 (fra et forventet underskud på 2,1 % af BNP i budgettet for 2007 til et anslået resultat på 1,9 % i konvergensprogrammet) og bedre udsigter for væksten i 2007. I strukturelle termer (dvs. i konjunkturkorrigerede termer renset for engangsforanstaltninger og andre midlertidige foranstaltninger) forbedres underskuddet med ½ % af BNP i 2007, efter ¼ % i 2006.

Under hensyntagen til den seneste økonomiske og budgetmæssige udvikling vil resultatet for 2006 formentlig ligge på omkring 1,9 % af BNP, dvs. tættere på tallet i programmet end de 2,2 % af BNP, der forventedes i Kommissionens prognose fra efteråret 2006, med en potentiel gunstig basiseffekt i 2007. Underskudsmålet for 2007, der hovedsagelig er baseret på i) antagelsen om en ufuldstændig gennemførelse af de lokale myndigheders udgiftsplaner og ii) visse indtægtsforanstaltninger, synes imidlertid at være forbundet med risici, der skyldes i) en mulig forøgelse af samfinansieringen som følge af stigende absorbering af EU-midler og ii) den store afhængighed af en positiv makroøkonomisk udvikling. Ifølge Kommissionens prognose for efteråret 2006 vil 2007-budgettet bevirke en strukturel forbedring på kun ¼ % af BNP. Under hensyntagen til de seneste oplysninger vil fremskrivningen for underskuddet i 2007 ligge på omkring 1,7 % af BNP i nominelle termer.

I den seneste opdatering af konvergensprogrammet forventes det, at det uforholdsmæssigt store underskud korrigeres senest i 2007, idet man går ud fra, at det vil være muligt at tage hensyn til pensionsreformens omkostninger i henhold til artikel 2, stk. 7, i Rådets forordning (EF) nr. 1467/97 og gennemførelsesbestemmelserne i adfærdskodeksen[10]. Det fastsættes bl.a. i artikel 2, stk. 7, i forordningen, at " i tilfælde af at underskuddet i en medlemsstat overskrider, men stadig ligger tæt på referenceværdien, og hvor overskridelsen afspejler gennemførelsen af en pensionsreform, som indfører et flersøjlesystem, der omfatter en obligatorisk, fuldt finansieret søjle, skal Kommissionen og Rådet også tage hensyn til reformens omkostninger for den offentligt styrede søjle, når de bedømmer udviklingen i underskudstallene som led i proceduren i forbindelse med uforholdsmæssigt store underskud. I den forbindelse skal reformens nettoomkostninger indgå lineært degressivt i en overgangsperiode på fem år. Der skal også tages hensyn til nettoomkostningerne ved Rådets afgørelse efter traktatens artikel 104, stk. 12 (…) [dvs. om ophævelse af tidligere afgørelser under proceduren i forbindelse med uforholdsmæssigt store underskud] hvis underskuddet fortsat er blevet væsentligt formindsket og har nået et niveau, der er tæt på referenceværdien" [på 3 % af BNP]. Under hensyntagen til gennemførelsesbestemmelserne i adfærdskodeksen er den relevante andel af omkostningerne ved pensionsreformen 60 %. Eftersom pensionsomkostningerne anslås til 2 % af BNP i 2007, vil den del af omkostningerne, der skal tages hensyn til, svare til ca. 1,2 % af BNP.

For at Polen kan få fordel af denne bestemmelse, skal det påvises, at i) underskuddet fortsat er blevet væsentligt formindsket og ii) har nået et niveau, der er tæt på referenceværdien. Nedenstående tabel understøtter, at underskuddet (uanset om omkostningerne ved pensionsreformen medtages eller ikke medtages) fortsat er blevet væsentligt formindsket i perioden 2004-2006; underskuddet (inkl. omkostningerne ved pensionsreformen) var imidlertid endnu ikke tæt på referenceværdien i 2006. Resultatet for underskuddet i 2007 vil således være afgørende for, om denne bestemmelse i pagten kan gælde for Polen; uden korrigerende foranstaltninger, som helt klart kan bringe underskuddet tættere på referenceværdien, kan denne bestemmelse ikke finde anvendelse.

Mål og resultater for den offentlige saldo og pensionsreformomkostninger (i % af BNP)

I den seneste opdatering af konvergensprogrammet planlægges en yderligere reduktion af underskuddet i 2008 og 2009 til henholdsvis 3,1 % af BNP og 2,9 % af BNP (inkl. pensionsreformomkostninger). I strukturelle termer er den planlagte forbedring på omkring ½ % af BNP hvert år.

I sin vurdering af programmet, der ligger til grund for en henstilling med henblik på Rådets udtalelse om programmet, sætter Kommissionen fokus på de risici, der er forbundet med opnåelsen af disse budgetmål, og som skyldes muligheden for en lavere end forventet vækst og den manglende specificering af de foranstaltninger, der ligger til grund for tilpasningen.

Sammenligning af centrale makroøkonomiske og budgetmæssige fremskrivninger 1

2005 | 2006 | 2007 | 2008 | 2009 |

Reelt BNP (% ændring) | KP nov. 2006 | 3,5 | 5,4 | 5,1 | 5,1 | 5,6 |

KOM nov. 2006 | 3,5 | 5,2 | 4,7 | 4,8 | n.a. |

Outputgab (% af potentielt BNP) | KP nov. 20062 | −0,4 | 0,5 | 0,5 | 0,3 | 0,4 |

KOM nov. 20066 | −0,3 | 0,4 | 0,3 | 0,1 | n.a. |

Offentlig saldo (% af BNP) | KP nov. 2006 | −2,5 | −1,9 | −1,4 | −1,0 | −0,6 |

KOM nov. 2006 | −2,5 | −2,2 | −2,0 | −1,8 | n.a. |

Primær saldo (% af BNP) | KP nov. 2006 | 0,1 | 0,5 | 1,0 | 1,4 | 1,7 |

KOM nov. 2006 | 0,1 | 0,2 | 0,4 | 0,6 | n.a. |

Konjunkturkorrigeret saldo (% af BNP) | KP nov. 20062 | −2,4 | −2,1 | −1,6 | −1,1 | −0,7 |

KOM nov. 2006 | −2,3 | −2,3 | −2,1 | −1,8 | n.a. |

Strukturel saldo3 (% af BNP) | KP nov. 20064 | −2,4 | −2,1 | −1,6 | −1,1 | −0,7 |

KOM nov. 20065 | −2,3 | −2,3 | −2,1 | −1,8 | n.a. |

Bemærkninger: 1Budgetfremskrivningerne medregner ikke virkningen af Eurostat-beslutningen af 2. marts 2004 om klassificering af fuldt finansierede pensionsordninger, som skal gennemføres senest ved indberetningen i foråret 2007. Medregnes denne virkning, skulle den offentlige saldo ifølge det opdaterede program være -4,3 % af BNP i 2005, -3,9 % af i 2006, -3,4 % i 2007, -3,1 % i 2008 og -2,9 % i 2009. 2Beregninger foretaget af Kommissionens tjenestegrene på basis af oplysningerne i programmet. 3Konjunkturkorrigeret saldo (som i de foregående rækker), uden engangsforanstaltninger og andre midlertidige foranstaltninger. 4Der er ingen engangsforanstaltninger og andre midlertidige foranstaltninger i programmet. 5Der er ingen engangsforanstaltninger og andre midlertidige foranstaltninger i Kommissionens prognose fra efteråret 2006. 6Baseret på en skønnet potentiel vækst på henholdsvis 4,1 %, 4,4 %, 4,8 % og 5,0 % i perioden 2005-2008. Kilde: Konvergensprogrammet (KP), Kommissionens økonomiske prognose fra efteråret 2006 (KOM), beregninger foretaget af Kommissionens tjenestegrene. |

5. Konklusioner

Der kan drages følgende konklusioner:

- Det seneste underskudsmål for 2007 (1,4 % af BNP ekskl. pensionsreformomkostninger), som blev fastsat i opdateringen af konvergensprogrammet fra november 2006, ligger lige under det, som Rådet godkendte i juli 2004 (1,5 % af BNP) på baggrund af budgetresultater, der var langt bedre end forventet i årene 2004-2006. Underskudsmålet afspejler en vækstantagelse, der stort set er som forventet i juli 2004. Der er ingen grund til at forlænge fristen for korrektion af det uforholdsmæssigt store underskud ud over 2007.

- I foråret 2007 udløber overgangsperioden for gennemførelse af Eurostat-beslutningen af 2. marts 2004 om klassificering af pensionsordninger, og fuldt finansierede bidragsdefinerede pensionsordninger skal klassificeres uden for den offentlige sektor. Dette vil medføre en opjustering af de polske underskudsserier siden 1999 med et beløb svarende til pensionsreformomkostningerne. For 2007 svarer underskudsmålet på 1,4 % af BNP (ekskl. pensionsreformomkostninger) til ca. 3,4 % af BNP (inkl. pensionsreformomkostninger).

- Ifølge Kommissionens prognose fra efteråret 2006 forventedes det offentlige underskud at nå 4 % af BNP (inkl. pensionsreformomkostninger). Under hensyntagen til senere oplysninger, der er blevet tilgængelige siden skæringsdagen for prognoserne, bl.a. om økonomiens styrke i 2006 og det bedre end forventede underskudsresultat for 2006 (nu anslået til 1,9 % af BNP), ville underskudsprognosen for 2007 imidlertid være lavere, nemlig omkring 3,7 % af BNP (inkl. pensionsreformomkostninger). Forskellen i forhold til det seneste underskudsmål skyldes en højere end forventet vækst i BNP og de automatiske stabilisatorers funktion, nemlig højere skatteindtægter (hovedsagelig moms) og udbytter samt lavere socialudgifter (takket være lavere arbejdsløshed). På grundlag af de i øjeblikket tilgængelige oplysninger burde en strukturel tilpasning på 0,5 % af BNP i 2007 sikre, at det seneste officielle mål på 3,4 % af BNP nås.

- Opdateringen af konvergensprogrammet fra november 2006 bekræfter, at de polske myndigheder planlægger at korrigere det uforholdsmæssigt store underskud senest i 2007. Med et underskudsmål for 2007 inklusive pensionsreformomkostninger på 3,4 % af BNP, dvs. over referenceværdien, antages det i programmet, at Polen vil kunne få fordel af den bestemmelse i stabilitets- og vækstpagten, hvor der tillades en degressiv hensyntagen til pensionsreformomkostningerne (60 % i 2007, eller 1,2 % af BNP) i en eventuel beslutning om ophævelse af beslutningen om et uforholdsmæssigt stort underskud. I betragtning af at underskuddet fortsat er blevet væsentligt formindsket i perioden 2004-2006, vil underskudsresultatet for 2007, og hvor tæt det ligger på referenceværdien på 3 % af BNP, være afgørende for, om Polen kan få fordel af denne bestemmelse.

I opdateringen af konvergensprogrammet fra november 2006 forventes en yderligere reduktion af underskuddet til 2,9 % af BNP i 2009 (inkl. pensionsreformomkostningerne). Budgetresultaterne kan blive værre end målene i programmet på grund af de optimistiske udsigter for væksten i 2008-2009 og den manglende specificering af de foranstaltninger, der støtter tilpasningen. Det vil være nødvendigt at tackle disse risici for at sikre en varig korrektion af det uforholdsmæssigt store underskud.

Henstilling med henblik på

RÅDETS HENSTILLING TIL POLEN

om at bringe situationen med det uforholdsmæssigt store offentlige underskud til ophør

Anvendelse af traktatens artikel 104, stk. 7

RÅDET FOR DEN EUROPÆISKE UNION -

som henviser til traktaten om oprettelse af Det Europæiske Fællesskab, særlig artikel 104, stk. 7,

som henviser til henstilling fra Kommissionen, og

som tager følgende i betragtning:

1. I henhold til traktatens artikel 104 skal medlemsstaterne undgå uforholdsmæssigt store offentlige underskud.

2. Stabilitets- og vækstpagten er baseret på målsætningen om sunde offentlige finanser som et middel til at forbedre betingelserne for prisstabilitet og en stærk og holdbar vækst, der bidrager til jobskabelse.

3. Den 5. juli 2004 fastslog Rådet i overensstemmelse med artikel 104, stk. 6, at der foreligger et uforholdsmæssigt stort underskud i Polen[11].

4. Efter at have fastslået, at der forelå et uforholdsmæssigt stort underskud i Polen, henstillede Rådet den 5. juli 2004 i overensstemmelse med traktatens artikel 104, stk. 7, og artikel 3 i Rådets forordning (EF) nr. 1467/97 af 7. juli 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud[12], at de polske myndigheder skulle træffe foranstaltninger til på mellemlang sigt og på troværdig og holdbar vis at reducere underskuddet til under 3 % af BNP senest i 2007 i overensstemmelse med den tilpasningskurs for nedbringelse af underskuddet, der er omhandlet i Rådets udtalelse af samme dato om konvergensprogrammet, som blev forelagt i maj 2004[13].

5. I Rådets henstilling efter artikel 104, stk. 7, blev der henvist til tal, som ikke medtager den underskudsforøgende virkning af Eurostat-beslutningen af 2. marts 2004 om klassificering af bidragsdefinerede pensionsordninger uden for den offentlige sektor. I henstillingen efter artikel 104, stk. 7, og i Rådets udtalelser om konvergensprogrammet fra maj 2004 og dets efterfølgende opdateringer (af november 2004 og januar 2006) blev der imidlertid taget udtrykkeligt hensyn til de risici for korrektionen af det uforholdsmæssigt store underskud, som skyldes gennemførelsen af denne Eurostat-beslutning, der – som vedtaget af Eurostat i september 2004 – skal gennemføres inden 1. april 2007 (frist for den første indberetning af faktiske gælds- og underskudsdata for året 2006 og foregående år). På tidspunktet for Rådets henstilling efter artikel 104, stk. 7, blev den underskudsforøgende virkning af gennemførelsen af Eurostat-beslutningen (dvs. de årlige omkostninger ved Polens pensionsreform fra 1999) anslået til omkring 1½ % af BNP.

6. Den 28. november 2006 vedtog Rådet en beslutning i overensstemmelse med artikel 104, stk. 8, hvori det hed, at de foranstaltninger, som Polen havde truffet til opfølgning af Rådets henstilling af 5. juli 2004 efter artikel 104, stk. 7, var utilstrækkelige til at korrigere det uforholdsmæssigt store underskud senest i 2007[14]. Beslutningen var baseret på i) opjusteringen af underskudsmålet for 2007 i budgettet for 2007 i forhold til henstillingen (til trods for langt bedre end forventede budgetresultater for perioden 2004-2006), ii) den i Kommissionens prognose fra efteråret 2006 anførte risiko for, at underskuddet for 2007 bliver højere end det fastsatte mål, og iii) gennemførelsen af ovennævnte Eurostat-beslutning i foråret 2007, der anslås at resultere i en stigning i 2007-underskuddet på omkring 2 % af BNP.

7. Polen er i øjeblikket en medlemsstat med dispensation efter betydningen i traktatens artikel 122, stk. 1, hvilket betyder, at landet skal undgå uforholdsmæssigt store underskud, men ikke er omfattet af traktatens artikel 104, stk. 9, og artikel 104, stk. 11; der kan kun rettes yderligere henstillinger til Polen på grundlag af artikel 104, stk. 7.

8. I henhold til artikel 3, stk. 4, i forordning (EF) nr. 1467/97 skal der i en henstilling efter artikel 104, stk. 7, fastsættes en frist på højst seks måneder for den pågældende medlemsstat til at iværksætte virkningsfulde foranstaltninger, ligesom det skal fastsættes, at korrektionen af det uforholdsmæssigt store underskud bør gennemføres i året efter, at det er konstateret, medmindre der foreligger særlige omstændigheder. Det følger også af artikel 3, stk. 4, at Rådet i en henstilling til en medlemsstat om at korrigere et uforholdsmæssigt stort underskud bør kræve, at der opnås en årlig minimumsforbedring af den strukturelle saldo på mindst 0,5 % af BNP.

9. Det blev fastslået, at der forelå særlige omstændigheder – nemlig underskuddets størrelse og de igangværende strukturelle forandringer i økonomien – da Rådet rettede sin henstilling til Polen efter artikel 104, stk. 7, hvori der blev tilladt en mellemfristet korrektion, nemlig senest i 2007. Eftersom underskudsresultaterne i perioden 2004-2006 lå et godt stykke under de mål, der ligger til grund for Rådets henstilling efter artikel 104, stk. 7, og den forventede økonomiske vækst i 2007 stort set er bekræftet, er der ingen grund til at forlænge fristen for korrektionen af det uforholdsmæssigt store underskud.

10. I opdateringen af konvergensprogrammet fra november 2006, som dækker perioden 2006-2009, planlægges også en korrektion af det uforholdsmæssigt store underskud senest i 2007, ligesom i de tidligere programmer. På baggrund af et bedre end ventet resultat for 2006 som anslået i programmet (1,9 % af BNP) fastsættes underskudsmålet for 2007 til 1,4 % af BNP. Derefter skal underskuddet efter planen reduceres til 1,0 % af BNP i 2008 og 0,6 % i 2009. Disse mål medtager ikke ovennævnte Eurostat-beslutnings indvirkning på underskuddet. Medtages denne indvirkning, bliver overskudsserierne: 3,9 % i 2006, 3,4 % i 2007, 3,1 % i 2008 og 2,9 % i 2009. I strukturelle termer (dvs. i konjunkturkorrigerede termer renset for engangsforanstaltninger og andre midlertidige foranstaltninger) vil underskuddet efter planen forbedres med omkring ½ % af BNP om året i 2007-2009.

11. 2007-underskuddet på 3,4 % af BNP vil overstige referenceværdien på 3 % af BNP. Det antages i programmet, at Kommissionen og Rådet – med henblik på en ophævelse af beslutningen om eksistensen af et uforholdsmæssigt stort underskud efter artikel 104, stk. 12 - som omhandlet i artikel 2, stk. 7, i Rådets forordning (EF) nr. 1467/97 kan tage hensyn til omkostningerne ved pensionsreformen fra 1999 i henhold til en lineært degressiv skala, der udgør 60 % i 2007 eller omkring 1,2 % af BNP. For at Polen kan få fordel af denne bestemmelse, skal underskuddet fortsat være blevet væsentligt formindsket og have nået et niveau, der er tæt på referenceværdien. Eftersom underskuddet fortsat er blevet væsentligt formindsket i perioden 2004-2006, vil resultatet for 2007 være altafgørende for, om denne bestemmelse kan gælde for Polen.

12. Kommissionens prognose fra efteråret 2006 viste, at der er risici forbundet med underskudsmålet for 2007. Under hensyntagen til senere oplysninger, der er blevet tilgængelige efter færdiggørelsen af efterårsprognosen, især det bedre end forventede resultat for 2006 (nu anslået til 1,9 % af BNP), vil 2007-underskuddet sandsynligvis blive på omkring 3,7 % af BNP (inklusive omkostningerne ved pensionsreformen), dvs. noget bedre end fremskrevet i efterårsprognosen (omkring 4 % af BNP), men værre end det seneste officielle mål (3,4 % af BNP).

13. I sin udtalelse af [ 27. februar 2007 ] om opdateringen af konvergensprogrammet fra november 2006 gennemgår Rådet de polske myndigheders mellemfristede budgetplaner. Den samlede konklusion er, at der i programmet planlægges en korrektion af det uforholdsmæssigt store underskud senest i 2007, men at de foranstaltninger, der hidtil er truffet, ikke ser ud til at være tilstrækkelige, og at de planlagte foranstaltninger forekommer utilstrækkelige til at nå dette resultat. Selv om det i programmet forventes, at der i de efterfølgende år vil ske tilstrækkelige fremskridt i retning af den mellemfristede budgetmålsætning på baggrund af udsigterne til en stærk vækst, er opfyldelsen af budgetmålsætningerne og holdbarheden af tilpasningen forbundet med store risici. Risiciene i forbindelse med budgetmålsætningerne skyldes bl.a. i) et gunstigt makroøkonomisk scenario for perioden 2008-2009, ii) stor usikkerhed omkring den effektive gennemførelse af planlagte reformer og iii) manglende oplysninger om de foranstaltninger, der støtter den planlagte udgiftstilbageholdenhed, og som ser ud til at befinde sig på et tidligt stadium af udformningen.

14. Budgetkonsolideringsforanstaltninger bør generelt sikre en varig forbedring af den offentlige saldo, og de bør samtidig tilrettelægges sådan, at kvaliteten i de offentlige finanser forbedres, og økonomiens vækstpotentiel styrkes -

HENSTILLER:

15. – at de polske myndigheder senest i 2007 bringer den nuværende situation med et uforholdsmæssigt stort underskud til ophør

16. – at de polske myndigheder på en troværdig og holdbar måde reducerer det offentlige underskud og med henblik herpå sikrer en forbedring af den strukturelle saldo på 0,5 procentpoint af BNP mellem 2006 og 2007.

Rådet giver de polske myndigheder en frist til den [27. august 2007] til at træffe virkningsfulde foranstaltninger med henblik herpå.

Rådet opfordrer desuden Polen til at sikre, at budgetkonsolideringen i retning af den mellemfristede målsætning om et strukturelt underskud på 1 % af BNP fastholdes, efter at det uforholdsmæssigt store underskud er korrigeret.

Denne henstilling er rettet til Republikken Polen.

Udfærdiget i Bruxelles, den [27. februar 2007].

På Rådets vegne

Formand

[1] EFT L 209 af 2.8.1997, s. 6. Ændret ved forordning (EF) nr. 1056/2005 (EUT L 174 af 7.7.2005, s. 5).

[2] European Economy N°2/2004. I Kommissionens økonomiske prognose fra foråret 2004 blev der taget hensyn til data indberettet af Polen i marts 2004 og offentliggjort af Eurostat (Eurostat News Release 38/2004 af 16.3.2004).

[3] I mellemtiden er underskudstallet for 2003 blevet revideret i henhold til de sædv[4]13ABJKNUX`a{|˜™ïð - 6 anlige procedurer. Det ligger nu på 4,7 % af BNP.

[5] EUT C 320 af 24.12.2004, s. 15.

[6] EUT L 62 af 9.3.2005, s. 18.

[7] Se http://register.consilium.eu.int/pdf/dk/04/st11/st11220.da04.pdf

[8] Se Eurostat News Release N° 30/2004 af 2. marts 2004 og Chapter I.1.3 – Classification of funded pension schemes and impact on government finance of the Eurostat’s Manual on government deficit and debt, der kan downloades på: http://epp.eurostat.ec.europa.eu/cache/ITY_OFFPUB/KS-BE-04-002/EN/KS-BE-04-002-EN.PDF.

[9] Se Eurostat News Release N° 117/2004 af 23. september 2004.

[10] EUT L 414 af 30.12.2006, s. 81.

[11] Udtalelse fra Det Økonomiske og Finansielle Udvalg om "Specifikationer om gennemførelsen af stabilitets- og vækstpagten og retningslinjer for stabilitets- og konvergensprogrammernes indhold og form", godkendt af Økofin-rådet den 11. oktober 2005. Se især punkt 5 i afsnit IB i adfærdskodeksen.

[12] EUT L 62 af 9.3.2005, s. 18.

[13] EFT L 209 af 2.8.1997, s.6. Ændret ved forordning (EF) nr. 1056/2005 (EUT L 174 af 7.7.2005, s. 5).

[14] EUT C 320 af 24.12.2004, s. 15.

[15] EUT L 414 af 30.12.2006, s. 81.